b'\n_START_ARTICLE_\nThe Mills Brothers\n_START_SECTION_\nZgodnja leta\n_START_PARAGRAPH_\nVse se je za\xc4\x8delo leta 1907, ko sta se Ethel in John Sr. Mills preselila v Piquo, Ohio, kjer sta nato vzgojila 7 otrok in med njimi \xc5\xa1tiri brate, ki so v originalni zasedbi predstavljali skupino The Mills Brothers: John Jr. (19.10.1910 - 23.1.1936) bas vokalist in kitarist, Herbert (2.4.1912 - 12.4.1989) tenor, Harry (9.8.1913 - 28.6.1982) bariton in Donald (29.4.1915 - 13.11.1999) vodilni tenor. John Sr. je bil talentiran vokalist, ki je vodil svojo brivnico in ustvaril kvartet brivnice imenovan The Four Kings Of Harmony. Ethel je prav tako pela v lahki operi, dokler sinovi niso pri\xc4\x8deli hoditi v \xc5\xa1olo._NEWLINE_Kakor so fantje odra\xc5\xa1\xc4\x8dali, niso imeli dosti mo\xc5\xbenosti, kot da u\xc5\xbeivajo v glasbi in skupni harmoniji, tako bratje pri\xc4\x8dnejo peti v pevskem zboru cerkve v Piqui. Ve\xc4\x8d krat so se zbrali pred o\xc4\x8detovo brivnico in peli mimoido\xc4\x8dim. V nadaljevanju, ko so se bratje pomerili na amaterskem tekmovanju, je Harry pozabil prinesti s seboj glavno glasbilo, ki ga je uporabljala skupina, kazoo. Sredi pesmi je improviziral tako, da je zdru\xc5\xbeil roki pred usti v obliki korita in sku\xc5\xa1al posnemati zvok glasbila. Nastali zvok je bil enak trobenti, kar je navdu\xc5\xa1ilo ostale \xc4\x8dlane skupine in jih spodbudilo k u\xc4\x8denju imitiranja ve\xc4\x8d glasbil. S tem si \xc5\xbee zgodaj ustvarijo prepoznavnost. Nastopali so na doma\xc4\x8dih zabavah, klubih, glasbenih halah ter se v poznih dvajsetih za\xc4\x8deli predstavljati tudi preko radija.\n_START_SECTION_\nMednarodna prepoznavnost\n_START_PARAGRAPH_\nSeptembra 1930, je njihov nastop na WLW Cincinnatijevem radiju sli\xc5\xa1al vodilni CBSjevega radija iz New Yorka ter se takoj odlo\xc4\x8dil, da \xc5\xbeeli sodelovati s temi \xc5\xa1tirimi mladimi mo\xc5\xbemi, ki so jih na radiju predstavljali z ve\xc4\x8d razli\xc4\x8dnimi imeni: Steamboat Four, Tasty Yeast Jesters, Four Boys and a Guitar in The Mills Brothers. Naslednji dan so z William S. Paleyem podpisali tri letno pogodbo in tako postali prvi afro-ameri\xc4\x8dani s svojo radijsko oddajo._NEWLINE_Njihova prva skladba, posneta decembra 1931, za zalo\xc5\xbebo Brunswick v New Yorku, je bila predelava njihove "Tiger Rag" in je postala edina skladba tistega \xc4\x8dasa, prodana z ve\xc4\x8d kot milijon kopijami. V prihodnje so posnetkom dodajali bele\xc5\xbeke, v vednost mno\xc5\xbeici, da je edino uporabljano glasbilo kitara, ostalo so njihove vokalne imitacije glasbil. V nadaljevanju so uspe\xc5\xa1nice nizali eno za drugo: "Goodbye blues", "You\'re Nobody\'s Sweetheart Now", "Ole Rockin\' Chair", "Lazy River" in druge. Uporaba njihovih sklad v filmih kot so: The Big Broadcast (1932), Operator 133 (1933), Twenty Million Sweethearts (1934),... jim je prinesla \xc5\xa1e ve\xc4\x8djo prepoznavnost, ki je pripomogla k temu, da so druge skupine za\xc4\x8dele s snemanjem priredb njihovih skladb. The Ravens so naredili priredbo skladbe \xe2\x80\x9cLoveless Love\xe2\x80\x9d in jo preimenovali v \xe2\x80\x9cCareless Love", skladbo "Gloria" so priredili The Cadillacs in The Passions, skupina Fiver Chances je priredila pesem "Nagasaki" in The Crowsi so priredili pesem "Sweet Sue".\n_START_SECTION_\nMenjava zalo\xc5\xbebe\n_START_PARAGRAPH_\nLeta 1934 se preselijo k novi zalo\xc5\xbebi Decca v Zdru\xc5\xbeenem kraljestvu. Istega leta pa postanejo tudi prva afro-ameri\xc5\xa1ka skupina, povabljena da izvede glavno to\xc4\x8dko pred britansko kraljevo dru\xc5\xbeino. V tem \xc4\x8dasu je brat John Jr. zbolel za plju\xc4\x8dnico, vendar si je opomogel, sodeloval na turnejah in posnetkih, a zgodaj leta 1936 je nepri\xc4\x8dakovano umrl, star 25 let. Sprva so bratje razmi\xc5\xa1ljali o razpadu skupine, a po maminem nasvetu, da bi John \xc5\xbeelel da nadaljujejo s svojim delom, se je skupini pridru\xc5\xbeil njihov o\xc4\x8de John Sr., kot bariton in tuba ter Norman Brown kot kitara in tako so nadaljevali z delom v Evropi. Sodelovali so z razli\xc4\x8dnimi jazz izvajalci, kot sta Ella Fitzgerald in Louis Armstrong._NEWLINE_V ZDA je njihova prepoznavnost upadla, kot tudi prodaja njihovih posnetkov v zgodnjih 40. Vse se je spremenilo leta 1943 z balado "Paper Doll", ki je bila hit desetletja in eden najve\xc4\x8djih hitov skupine. Na prvem mestu lestvic je bila 12 tednov, na lestvicah se je obdr\xc5\xbeala 36 tednov in prodali so jo v ve\xc4\x8d kot 6 milijonov kopijah. Tekom druge svetovne vojne so bili uspe\xc5\xa1ni z ve\xc4\x8d hiti. Do leta 1950, je lestvice doseglo 50 njihovih skladb, ter pri\xc4\x8deli so snemati s tradicionalnimi orkestri. Zadnji hit, ki je dosegel prvo mesto na lestvicah, je bil "Glow Worm", leta 1952._NEWLINE_Leta 1957 se je o\xc4\x8de John Sr. upokojil. Bratje so delo nadaljevali sami. Bili so redni gosti na ve\xc4\x8d radio in televizijskih oddajah: "The Jack Benny Show", "The Perry Como Show", "The Tonight Show" in "Hollywood Palace".\n_START_SECTION_\nOd Decce k Dot Records\n_START_PARAGRAPH_\nZ menjavo zalo\xc5\xbebe, so leta 1958 priredili pesem "Get a Job", skupine The Silhouettes, ki je vplivala na doo wop glasbeno zvrst. Zaradi vzpona rock\'n\'rolla, so bili \xc5\xa1tevilni pop izvajalci prisiljeni k pred\xc4\x8dasni upokojitvi, a bratje niso prenehali. Kot skupina so delovali \xc5\xa1e veliko let, a svoj zadnji velik hit "Cab Driver" so posneli leta 1968. Decembra leto pred tem je umrl o\xc4\x8de John Sr., star 85 let._NEWLINE_50. obletnico delovanja so praznovali leta 1976, v Dorothy Chandler Pavilion v Los Angelesu, ki jo je vodil Bing Crosby. Zadnji album, ki so ga kot trio posneli leta 1981, se je imenoval "Command Performance". Naslednje leto je zaradi sladkorne bolezni umrl Harry, star 68 let. Po njegovi smrti in Herbertovi upokojitvi, Donald Mills in njegov sin John III nadaljujeta kot duo. Leta 1990 je bil duo povabljen na predstavitev kipca, ki so ga postavili v Piqui na trgu, kjer so bratje peli kot otroci. Donald je kot edini pre\xc5\xbeiveli originalni \xc4\x8dlan The Mills Brothers prejel nagrado za \xc5\xbeivljenjsko delo leta 1998. Leto kasneje je umrl, star 84 let.\n_START_SECTION_\nThe Mills Brothers danes\n_START_PARAGRAPH_\nV 21. stoletju John III \xc5\xa1e vedno deluje pod imenom The Mills Brothers, skupaj z biv\xc5\xa1im \xc4\x8dlanom skupine Platters, Elmerjem Hopperjem._NEWLINE_Dandanes so The Mills Brothers \xc5\xa1e vedno znani in njihove skladbe se \xc5\xa1e vedno prodajajo.\xc2\xa0\xc2\xbbPaper Doll\xc2\xab\xc2\xa0se je prodala \xc5\xbee v ve\xc4\x8d kot 11 milijonih izvodov.'